"Ing sepuluh taun kang kawitan nalika Hamengkubuwana II madeg ratu, prakara ing sentana dalem durung pati katon. Nalika ana salin pulitik kolonial ing taun 1808, ya iku nalika Daendels tinanggenah ing Jawa, lelawanan antaraning warga sentana dalem wiwit tuwuh. Sudarisman Purwakusuma ngarani Patih Danureja II minangka "dhalangé" prakara ing sajroné sentana dalem, kaya kang digambaraké Purwakusuma ing buku Kadipaten Pakualaman, ana rong péhak pokok ing njero kraton kang ingaran komplotan, ya iku péhak Pangéran Natakusuma kang wargané: putrané Tumenggung Natadiningrat, Ratu Kencana Wulan (garwané ampéyan kaping pindho Sultan Hamengkubuwana II), maratuwané Pangéran Natadiningrat (bésané Pangéran Natakusuma), lan Radèn Rangga Prawiradirja, Bupati Madiun lan mantuné Sultan Hamengkubuwana II. Péhak kapindho ya iku péhak Danureja kang wargané: Pangéran Adipati Anom utawa rajaputra lan Tan Jing Sing (kaptèn Cina Ngayogyakarta). Péhak liyané kang uga wigati ya iku péhak Mangkudiningrat kang uga putrané Sultan Hamengkubuwana II saka garwa ampéyan kang uga duwé kekarepan madeg ratu."